
SIN duda algun e figura grandi den baseball Liga Grandi e temporada aki, ta e centerfielder 
di New York Yankees, Aaron Judge, kende tin e posibilidad di bira e prome ganado di Triple 
Crown desde 2012 ora cu Miguel Cabrera a gana esaki cu Detroit Tigers. Pa loke ta home 
run y careda empuha, Judge lo termina como líder den Liga Americana pero falta solamenta 
pa e gana titulo di bateo y pa logra esaki e tin e shortstop Arubiano, Xander Bogaerts como 
un di e rivalnan mas grandi. Despues di weganan di diadomingo ultimo, tanto Xander como 
Aaron ta empata na di dos luga den bateo cu averahe di .316, pues un punto tras di Luis 
Arraez di Minessota Twins y falta tres siman ainda pa temporada termina y posibilidad pa 
Xander stroba Judge su Triple Crown ta hopi grandi 

D 
en tempo di crisis ta un hecho lamentabel, cu e riconan ta 
bira mas rico y e pobernan lo bira mas pober y durante di 
e pandemia di covid, esaki tabata notabel atrobe caminda cu 
mientras mucho ta paralisa, tin riconan cu a mira nan fortuna 
crece bira ainda mas grandi. 
Economia tabata paralisa, miyones di hende sin trabou 
pero tin hendenan cu placa a sigui gana ainda mas placa y e 
pobernan a sigui bira pober y awor cu e crisis arma na Europa, 
e situacion ta mesun cos. Tin dichosonan cu a haya un formula 
of ta mira un oportunidad pa gana placa, ainda mas placa cu 
tempo cu no tabatin problema di inflacion, algun abusando di 
e situacion cu tin, pa haya mas entrada di un pueblo cu ya su 
entrada ta masha limita. 
Hopi ehempel tin di esaki caminda pa falta di un control debido, 
pa falta di vision di un gobierno sin plan di gobernacion, tin 
cierto abuso ta tuma luga y lo sigui tuma luga ya cu tog tin 
comerciantenan cu ta kere cu ta nan por haci y deshaci con cu 
nan kier. 
No tur comerciante, ya cu tin cu sin duda ta preocupa cu e 
situacion cu pueblo ta pasando aden, comerciantenan cu sa 
cu si e poder di compra di pueblo ta baha, nan tambe lo sufri 
e consecuencianan di esaki. 


AWEMainta recientemente a mustra con un tienda por bende 
un bleki di soseishi pa 2 florin mientras cu tin un otro cu ta 
bende mesun marca di soseishi aki pa 1.30 florin, cu ta 70 
cen mas barata pero e comerciante prome ta sigui abusa cu 
su prijs ya cu no tin ningun instancia cu ta percura pa hiba un 
control y actua contra di e tipo di abuso aki. 
Den fin di siman tambe un consumido a informa AWEMainta riba 
e hecho cu tin un tienda grandi cu ta bende tambe pa mayoria 
y cu a presenta un ganga caminda e consumido por cumpra un 
slice di porkchop pa e prijs di 99 cen, pues casi un florin por bisa. 
Su dia siguiente e mesun consumido aki a dicidi cu pa varia el 
a bay cu su casa un truck di pan popular caminda el a pidi dos 
pan cu pork chop y pa su sorpresa e mester a paga e suma di 
13 florin pa un pan asina. 
Contando e costo di e pan, e saus, e gastonan adicional di 
prepara y cushina e pork chop, ta dificil pa kere cu esaki lo 
ta igual cu e diferencia di 12 florin cu sin duda ta algo remar- 
cabel. 
Un saco di rolls por ta costa 4.80 florin, pues den un saco di 
seis rolls, esaki ta bira 80 cen pa e pan cu e slice di pork chop, 
cu no a yega ni dos florin en total pero asina mes e pan cu 
pork chop ta costa 13 florin mientras cu no por bisa cu e pan 
tabatin algo excepcional cu ne. 
Un ehempel cu den algun caso tin exageracion di mas tumando 
luga y cu den temponan dificil, tin comerciantenan cu tin cu 
realisa cu nan ayudo na un pueblo den situacion precario, 
tambe ta di vital importancia. 


F 
or di momento cu gobierno a pasa e ley cu no por uza saco 
di plastic mas pa pone mercancia aden, a lanta un negoshi 
nobo di benta di saco, sea cu ta di papel of paña mientras cu 
tasnan grandi tambe, a bira otro negoshi lucrativo. 
Awendia ta e cliente tin cu trece su mesun saco of tas pa 
hiba su articulonan cas cu el a caba di cumpra cerca un of 
otro negoshi y si e kier un tas of saco di e negoshi, e tin cu 
paga pa esaki y lo ta interesante pa haci un evaluacion cuanto 
pueblo ta paga pa aña na e triki aki. E ta un triki ya cu den 
historia comercial di e isla aki, nunca antes na momento di 
haci compra, un persona tin cu paga pa e saco di papel di 
antes y despues e saco di plastic, pa hiba su productonan cas. 
For di momento cu a prohibi uzo di saco di plastic, e negoshi 
di bende saco a lanta cabes y loke ta mas inhusto di e asunto 
aki, ta e hecho cu e prijs pa un saco ta varia cerca diferente 
supermercado Chines, ya cu e mesun saco ta costa un caminda, 
75 cen pero na un otro negoshi e ta 1 florin of 1.50 florin, loke 
ta confirma e falta di control cu tin riba e asunto aki. 


Tin cierto negoshinan cu nunca por a permiti nan mes e luho 
di no entrega nan productonan den saco di papel of cualkier 
otro tipo di saco manera panaderianan y kisas e gasto aki ta 
inclui den e prijs di pan pero antes esaki tabata e caso tambe 
cu e gasto aki pero awor ta cobrando adicional pa duna un 
consumido un saco pa hiba loke el a cumpra su cas. 
Hopi negoshi grandi tambe a inventa e tasnan grandi, cu den 
cierto sentido tambe ta di un material plastico pero un tiki mas 
fuerte cu tambe ta algo cu no ta bon pa medio ambiente pero 
esey si ta permisibel y nan prijsnan ta mas caro tambe si e 
cliente kier cumpra un di nan. 
Negoshinan ta uzando tambe cahanan bashi di carton cu tambe 
por ser mira benta awo tur caminda ya cu na momento cu saca 
loke a cumpra for di e caha aki, ta hisa esaki benta unda cu ta. 
Hecho ta cu tin comerciantenan a adkiri un mentalidad caminda 
nan ta competi cu gobierno, purbando pa saca lo maximo cu 
por wordo saca for di cartera di pueblo, sin duna algo a cambio. 
Ta conoci c’un famia di dos pa tres persona, pa aña ta gasta 
entre 20 pa 22 mil florin na compra di comestibel y esaki sin 
cu ta haci compra na grandi y si tin negoshinan cu pa ricibi 
e suma aki di un solo cliente no por permiti su mes e luho 
di ofrece e mesun clientenan aki un saco gratis pa pone su 
mercancianan, anto e ta alcansa e nivel di ta un sinberguensa. 


Inflacion desproporcional 


Pan cu porkchop 13 florin pero 
slice di porkchop ta 99 cen 


Principalmente tiendanan Chines 


Negoshi cu saco pa comestibel 
a bira negoshi grandi 

S 
indicatonan SPA, SIMAR, SADA y TOPA durante un con- 
ferencia di prensa a expresa nan malcontento pa e 
maneho nobo di overtime cu Gobierno a bini cu ne asina riba 
man. Den e conferencia a expresa nan preocupacion pa loke 
ta e cambio di maneho di overtime. Nan ta haya cu e intro- 
duccion dje maneho aki ta uno iresponsabel cu gobierno a 
introduci siman pasa. 


Edward Maduro, presidente di SADA cu tabata e prome pa 
hiba palabra, a trece dilanti cu e maneho aki ta uno irespon- 
sabel cu a introduci siman pasa. A introduci e maneho aki 
na un forma iresponsabel, pero e contenido di esaki ta mas 
iresponsabel ainda. Loke nan kier pa hende compronde ta 
cu nan no a bin den un conferencia di prensa pa bringa e 
maneho pasobra nan ta pro overtime. El a enfatisa cu ora 
di traha overtime ta door cu tin deber di cumpli cu ne. Tin 
momento cu servicionan uniforma tin un mínimum bezetting 
pa cumpli cu ne y tin biaha mester traha overtime. 
El a bisa cu ta hustamente door di e mesun maneho irespon- 
sabel di gobierno cu e overtime ta asina halto y pa cual 
mester a bini cu un maneho nobo di overtime. El a splica 
cu dia 14 di september gobierno a firma e maneho di over- 
time nobo cu mester drenta na vigor dia 15 di september. E 
tristo di tur esaki ta cu riba dia 15 di september den oranan 
di merdia e diensten a haya sa di e maneho. Esaki ta algo cu 
en realidad mester a sinta discuti na mesa prome cu intro- 
duci esaki. 


“Nos tin e Gobierno aki door en door caba pasobra ora cu ta 
trata di show gobierno ta yama sindicatonan pa haci show. 
Pero ora cu ta trata di cosnan sensibel, no ta acerca e sindi- 
catonan pa bisa cu e decision tuma ta wordo carga pa nan 
tur. Ta ta acerca hefenan di servicio y directornan, pero nos 
tur sa cu tin di e funcionarionan cu kico cu gobierno bini cu 
ne, nan ta guli manda abou. Esaki simplemente pa protege 
nan posicion.” 


Na momento di splica pakico di introduccion di e maneho 
nobo aki, nan ta sinti cu Gobierno kier hunga cu sentimento 
di hende. Esaki pasobra ta bisa cu pa motibo di a entrega 
e 5% bek, mester bini cu maneho iresponabel manera e 
maneho nobo di overtime. 
No ta compronde pasobra pa e 5% di entrega bek a presu- 
puesta 18 miyon, pa cual no ta compronde di con e ora e 


maneho nobo di overtime asina rapido y riba man. Y insinu- 
ando cu no tin placa pa cubri e 5%. “Nos ta lamenta e forma 
di proceder di Gobierno, tratando di hunga riba sentimento 
di nos,” 


Otro cos cu loke a hala nan atencion ta cu den e maneho 
nobo ta para cu pa loke ta servicio ehecutivo, cada ambte- 
naar den e departamentonan aki lo por traha solamente un 
maximo di 40 ora di overtime pa luna. Tur otro overtime ta 
bay wordo paga a base di time-back, cu ta ilogico. Ya caba 
tin hopi overtime debi na falta di personal. Awo duna time- 
back ta haci cu otronan mester traha overtime. 


Na inicio di aña a propone pa duna e ambtenaarnan nan 
placa bek y ta cuminsa paga overtime ora cu esaki ta posibel 
atrobe. Pero Gobierno no a acepta e oferta aki. 
E maneho nobo berdad ta algo cu nan no ta compronde, 
pasobra ta bay haya momento cu mester obliga un hende 
traha pa por cumpli cu e cantidad di hendenan cu mester tin 
den cada shift. Ademas, ambtenaar no por bay supermercado 
y a haci compras cu time-back. “Den caso di por ehempel 
Duana ta hopi dificil traha overtime a base di time-back, 
pasobra ya caba ta nengando funcionario tuma nan time- 
back. Loke cu Gobierno ta haci ta creando un time-bomb,” 
Maduro a duna di conoce. 


Sindicato SADA 


Maneho nobo di overtime ta 
iresponsabel y ta crea un time-bomb 

“N 
ederland heeft loongolf nodig, 
anders mogelijk hoop onrust,’’ 
ta titular di un noticia den prensa Hu- 
landes ayera dialuna mainta y den otro 
medionan di comunicacion por tuma 
nota di presion cu tin constantemente 
riba gobierno di Prome Minister Mark 
Rutte. 


E situacion financiero di hopi famia 
Hulandes, a bira algo hopi dificil y pa 
tal motibo e publicacion ariba caminda 
pa papia di aumento di salario, princi- 
palmente salario minimo pa esunnan 
den mas necesidad.’ 


Pa algun siman caba tin diferente 


publicacion den prensa Hulandes cu 
ta papia di aumento di “koopkracht” 
esta e poder di compra cu ta afectando 
famianan Hulandes y na mes momento 
otro publicacionnan cu ta papia cu 
gobierno di Rutte mester introduci 
“steunpakket” pa motibo di aumento di 
prijs di comestibel cu ta subi constan- 
temente y cu ta creando problema pa 
cantidad di cas di famia. 


Pues na Hulanda por bisa tur hende 
ta “bezig” buscando un forma pa 
yuda reduci e presion cu inflacion ta 
causando, buscando alternativanan, 
presionando gobierno manera Tweede 
Kamer a bin ta haciendo den ultimo 
dianan aki, pa asina gobi- 
erno sali dilanti y saca un 
man pa yuda esunnan mas 
vulnerabel. 


CONTRASTE 
Aki na Aruba e situacion ta 
serio, ya cu esunnan yama 
pa yuda, esunnan respon- 
sabel pa percura pa esunnan 
mes vulnerabel ricibi sosten 
di gobierno, ta simplemente 
atendiendo nan propio 
interesnan, sin duna aten- 
cion na esunnan den nece- 
sidad. 


Ta tristo ora cu Parlamento 
den su aña nobo, no ta 
yama mandatarionan bin 
duna cuenta di loke nan ta 
haciendo pa alivia e peso 
di inflacion cu ta afectando 
cantidad di famia rond di e 
isla. 


Ta ainda mas tristo pa mira 
un Parlamentario, un hoben 


cu a caba di drenta politica y a bira 
Parlamentario, ta lanta dialuna pa 
analisa discurso di e lider di AVP, Mike 
Eman durante di apertura di aña parla- 
mentario nobo, na luga di pidi cuenta 
na gobierno, kico ta wordo haci pa 
alivia e situacion financiero delicado di 
mayoria cas di famia. 


Parlamentarionan cu ta den campaña 
politico, ta papiando di plannan pa 
futuro di un gobierno cu no tin mucho 
futuro na e momentonan aki, mirando 
e conflicto cu tin cu tanto CAft como 
RMR riba no cumplimento di palabra- 
cionnan haci. 


Sindicatonan a cuminsa 
vociferando nan mes contra 
plannan di gobierno con pa 
drecha su situacion finan- 
ciero sin cu ta tene cuenta 
cu e clase trahado y sirbi e 
interes general di pueblo. 


Na Hulanda ta lantando e grito pa 
aumento di salario minimo y awor e 
mesun politiconan cu den pasado a 
grita den oposicion cu gobierno tin cu 
percura pa e nivel di “bestaandsmin- 
imum” ta cuadra cu realidad, awor ta 
keto sin bisa un solo palabra con ta 
alivia e peso grandi pa henter pueblo. 


E sector comercial tambe a cuminsa 
expresa su mes contra cierto decisi- 
onnan di gobierno, cuestionando e 
maneho cu ta ser hiba pero na mes 
momento cuestionando tambe e falta 
di vision cu no tin pa atende pa haya un 
solucion adecuado cu lo sirbi interes di 
tur hende. 


Minister di Turismo y Salubridad Publico ta anuncia cu 
entrante 21 di september 2022 durante 14 dia lo tin 
oportunidad pa un y tur tuma conocemento na Departamento 
di Legislacion y Asunto Huridico, Schotlandstraat 53, 
di un peticion cu a ser haci pa obtene un koffiehuis- y un 
restaurantvergunning B pa e parcela Nieuwstraat 13. E 
permisonan aki ta concerni e.o. benta di bebida sterki por 
detal y cuminda pa consumo den e parcela. Durante dicho 
periodo aki tur hende por expresa por escrito nan obhecion 
contra dunamento di e permisonan menciona, dirigi na e 
Minister di Turismo y Salubridad Publico, via intermediacion 
di Director di Departamento di Legislacion y Asunto Huridico, 
Schotlandstraat 53. 


Presion na Hulanda pa aumenta poder di compra aumentando 


Na Aruba gobierno y Parlamentarionan 
trahando pa reduci e poder aki 

A 
yera mainta durante di un conferencia di prensa di sin- 
dicatonan uni, e vice Presidente di SPA, esta sr Rolan- 
do Maduro, a bolbe mustra e decepcion grandi cu ta biba den 
cuerpo di polis, relaciona cu un inhusticia cu gabinete Wever 
Croes a comete contra di polisnan. 
Maduro a mustra cu mientras cu polisnan mescos cu otro 
sindicatonan ta luchando pa recupera loke gobierno a kita for 
di nan salario dos aña pasa, gabinete Wever Croes II awor ta 
presenta un otro medida pa loke ta pago di overtime na traha- 
donan publico sin cu ainda a logra di reestablece e salario bek 
na 100%. 
E lider sindical no a menciona inhusticia ayera mainta pero 
en realidad esaki ta e caso ya cu den henter Reino Hulandes 
durante di e pandemia, ta solamente cuerpo policial di Aruba, 
a ser forsa na acepta un reduccion salarial mientras cu ta net 
den e tempo dificil aki, e presion y exigencia pa mantene orden 
den comunidad, tabata mas grandi pa polisnan. 
Oficialnan cu mester a sigui sirbi comunidad, sin tene na 
consideracion presencia di e covid virus, mantene orden y 
atende cu esunnan cu no ta tene nan mes na leynan durante di 
e pandemia aki pero como danki, gobierno di Aruba a dicidi cu 
nan tambe tin cu entrega 12.6% di nan salario. 
Sr Maduro a mustra un 
biaha mas ayera mainta, 
cu polisnan ta luchando 
tur luna cu e buraco aki 
den nan presupuesto 
di tur luna, caminda tin 
menos entrada, menos 
espacio financiero pa 
haci algo mientras cu 
awor riba dje gobierno 
ta bin cu cierto medi- 
danan pa loke ta pago 
di overtime. 
Gobierno en berdad a 
entrega 5% di loke el 
a kita for di polisnan 
bek pero sin duda ainda 
ta keda falta 7.6% 
cu tambe ta un suma 
considerabel y pa cual 
ainda no tin indicacion 
ki dia esaki lo tuma 
luga. 
No solamente esey ta e 
caso pero segun infor- 


macionnan for di den fin di siman, e medida di reduci y hasta 
elimina total di overtime den departamentonan di gobierno, 
ta parce cu e medida aki tin di haber cu e decision di gabinete 
Wever Croes II, pa paga bek e 5% di salario cu a wordo kita for 
di trahadonan publico. 
Tanto CAft como RMR lo ta di acuerdo cu ta gobierno mes tin 
cu busca for di unda e ta saca e placa aki pa paga bek e 5% 
na trahadonan publico cual awor a bira e medida cu a wordo 
impone pa loke ta trabou di overtime. 
Esaki ta duna un indicacion bon cla tambe na mes momento, 
cu pa aworaki, trahadonan publico no por spera cu nan lo ricibi 
e restante di 7.6% di salario bek for di mesun gobierno aki, 
mirando e ultimo desaroyonan cu a bin ta tumando luga cu 
CAft. 
Sinembargo ayera mainta e sindicato di polis a mustra cu nan 
ta yegando un punto, mescos cu otro sindicatonan, cu placa ya 
no ta yega, mirando cu e inflacion actual, tambe ta comiendo 
den forma hopi serio den cartera di trahadonan publico. 
E solo hecho cu na momento cu gobierno a dicidi di hinca man 
den salario di trahadonan publico, esta tambe polisnan, nunca 
a dialoga pero a dicidi di impone e medida aki pa colmo uzando 
un pretexto cu despues a bin resulta di ta un manipulacion 
cometi pa gabinete Wever Croes I y II. 


Mirando e conferencia di ayera mainta por anticipa cu gobi- 
erno ta confrontando un situacion caminda sindicatonan ya lo 
no tolera mucho mas di un maneho dirigi na ranca placa for di 
cartera di pueblo, algo cu simplemente lo no wordo tolera mas. 


SPA ta bolbe adverti 
gobierno di inhusticia cometi 
cu salario di polisnan 

D 
ialuna mainta Sr. Oduber, minister 
di Turismo y Salud Publico, a tene 
un reunion informativo cu diferente 
stakeholders’ den cuadro di digitali- 
sacion di permiso. Pa minister Oduber 
ta importante pa elimina e “red tapes” 
cu tini. 


E reunion tabata uno sumamente 
informativo y fructifero caminda cu 
tur stakeholder a haya un presenta- 
cion di con e sistema aki lo ta traha 
una bes cu e proyecto wordo finalisa. 
E sistema aki ta conoci como DECOS 
na Hulanda y e ta un sistema cu gobi- 
erno di Aruba conoce pa 20 aña caba. 
DECOS ta un ‘document management 
system’ caminda cu tur documento ta 
wordo agrega ariba un dossier elec- 
tronico. E stap aki ta uno necesario 
pa incorpora sostenibilidad den nos 
maneho y tambe siguridad di informa- 
cion. 
E bentaha di e sistema aki ta e opor- 
tunidad pa colabora y traha hunto. Por 
medio di e sistema aki diferente stake- 
holders por traha hunto riba e mesun 
documento cual tambe lo inclui tools pa 
contesta pregunta den un tempo mas 
cortico, y tambe pa ta mas eficiente. 


E ta importante pa nota cu e sistema 
aki ta traha via conexion di internet. Un 
otro bentaha di e sistema aki ta cu e 
trahado di e dienst y tambe e persona/ 
compania cu ta haci e peticion tin un 
bista di ful e proceso y por monitor con 
leu su peticion ta. 


Desde comienso di e proceso di e peti- 


cion e persona/compania por subi riba 
e sistema aki y haya un splicacion di ful 
e proceso prome cu e yena su peticion. 


Esaki ta zorg pa eficiencia pasobra tur 
documento y rekisito lo mester wordo 
yena prome cu esaki wordo procesa. 
E sistema aki tambe lo traha cu un 
timeline, haciendo e proceso uno mas 
cortico y dunando es cu ta solicita 
como tambe e dienst concerni un miho 
bista di e peticion y e tempo necesario 
pa finalisa esaki. 


Minister di Turismo y Salud Publico 
kier gradici KPA, Brandweer, DVG y ITP 
Caribbean pa e colaboracion den e 
proyecto aki. 


Esaki sigur ta un stap importante pa 
traha mas eficiente y sostenibel, incor- 
porando innovacion y asina mehorando 
e calidad di servicio cu nos ta brinda 
nos ciudadanonan. 


Sector di Horeca a haya un presentacion di 
e sistema nobo di digitalisacion di permiso 

A 
yera a tuma luga e fundamento di Aruba Port Develop- 
ment N.V. caminda minister di Turismo y Salud Publi- 
co sr. Dangui Oduber, director di APA NV sr. Figaroa y presi- 
dente di hunta di comisario sr. Dubero tabata t’ey presente. 
Aruba Port Devolopment N.V. lo bay keda encarga pa mane- 
ha henter e proyecto di Port City. 


Manera ta conoci Gobierno di Aruba y Aruba Ports Authority 
(APA) recientemente a lansa oficialmente e proyecto di Port 
City. Esaki ta pa desaroya henter e area unda antes tabata e 
waf di container na Oranjestad, e area aki a bira disponibel 
na momento cu a muda e waf di container pa Barcadera. E 
mandatario a duna di conoce cu desde aña 2017 e ta trah- 
ando hopi di cerca cu APA pa haci tur e trabou y prepara- 
cionnan necesario pa e proyecto aki por wordo realisa. 
E proyecto di Port City ta uno hopi ambicioso y grandi pa 
Aruba, e lo bay genera hopi cuponan di trabou durante un 
periodo di 15 aña. E ta bay genera hopi entrada pa APA y 
Gobierno y lo crea un spin off economico grandi pa pais 


Aruba. E ta un proyecto cu tin un inversion di sector priva di 
1 biyon florin. Entradanan cu lo wordo genera for di sector 
priva APA lo inverti bek den infrastructura, caretera, land- 
scaping, boardwalk, parkenan publico y mantencion di 
esakinan durante di 60 aña. 


Minister Oduber a indica cu esaki ta e modelo financiero 
di Port City y naturalmente pa maneha e proyecto impor- 
tante aki mester a funda un compania nobo. Ayera tabata 
un dia grandi pa Aruba caminda finalmente despues di hopi 
preparacion e compania Aruba Port Devolopment N.V. a 
keda funda na un Notario conhuntamente cu director di APA 
y presidente di e Hunta di Comisario. 


Aruba Port Devolopment N.V. lo ta e compania cu lo bay ta 
encarga pa maneha henter e proceso di destaho publico cu 
lo cuminsa pronto. Awor tur e trabounan por sigui segun e 
planificacion pa asina e proyecto di Port City por ranca den 
e Segundo cuartel di aña 2023. 


Aruba Port Development N.V. 
lanta pa atende cu proyecto di Port City 

D 
ialuna den un openbare bijeenkomst den Parlamento di 
Aruba, Minister di Asuntonan Economico, mr. Geoffrey 
Wever, a presenta mas informacion y contesta preguntanan 
di parlamentarionan den cuadro di e trayectorio di imple- 
mentacion di e Aruba Fair Trade Authority (“AFTA”). 


Mayoria di pais desaroya rond di mundo ya tin un organo 
manera AFTA. Pa varios aña profesionalnan a conduci inves- 
tigacion, a prepara ley cual a wordo aproba door di Parlamento 
na 2020 y den cuadro di e reformanan economico, imple- 
mentacion di AFTA a wordo poni como prioridad. 


Segun e mandatario “cu e organo di AFTA, Aruba tambe ta 
forma parti di desaroyo internacional den a area aki. AFTA lo 
trece cambionan importante y structural pa nos economia 
y pa tur ciudadano den nan rol como consumidor”. Minister 
Wever a informa di ta contento di por a logra ricibi sosten 
financiero for di Hulanda pa e implementacion AFTA. Sr. drs. 
Albert Scholten, kende ta lidera e implementacion di e auto- 


ridad a bin brinda su experticio riba e implementacion di 
AFTA como parti di e sosten di Hulanda. 


Albert Scholten ta un experto internacional riba e area di 
competencia y a presenta kico AFTA lo nifica pa Aruba. 
Señor Scholte ta subraya cu AFTA tin gran beneficio pa e 
consumidor, negoshinan y economia. 


Competencia liber y sin limitacion pa tur compania na un 
pais ta stimula inversion y desaroyo di comercio, tambe miho 
calidad di producto y servicio. Caminda por constata “prijs 
inhusto” pa via di abuso comercial – manera e.o. palabra- 
cion cu ta mara consumidornan sin ningun otro opcion – un 
Fair Trade Authority por tuma e encargo pa disolve dicho 
acuerdonan, y tambe impone multa caminda necesario. 
Pues AFTA lo por contribui na prijsnan mas barata pa nos 
consumidornan. 


E ley ta prescribi kico ta considera “Kartelvorming” manera 
den e ehempel menciona ariba, pero mescos ta proteha 
e consumidor tambe ta duna e comerciante e derecho di 
defende su mes, e mandatario a declara. 


Aruba Fair Trade Authority ta un entidad completamente 
independiente di gobierno, minister Wever a informa. Sr. 
Scholten a informa cu e prome fase di AFTA lo enfoca riba 
brinda informacion na comunidad y comerciantenan. “Den 
proximo fasenan lo cuminsa introduci metodonan di control 
y ehecucion di AFTA su mandato”, Sr. Scholten a señala. 


Minister Geoffrey Wever na Parlamento di Aruba: 


Aruba Fair Trade Authority ta 
den fase di implementacion 

AWEMainta 
Local 
Diamars, 20 September 2022 


E 
siman aki, Prome Minister Eve- 
lyn Wever-Croes conhuntamente 
cu demas Minister den Reino a biaha 
pa New York pa atende e apertura di 
e Asamblea General di Nacionnan Uni. 
Den transcurso di siman lo tin vari- 
os reunion programa, specialmente cu 
Secretario General sr Antonio Guterres 
na unda tin e oportunidad pa cada isla 
trece nan puntonan di preocupacion 
padilanti. 


Pa Aruba e reunionnan aki ta suma- 
mente importante ya cu e isla ta den 
e etapa di recuperacion despues di 
covid. Nacionnan Uni ta boga pa duna 
un tipo di “kwijtschelding” of subsidio 
na paisnan cu mester a cera debenan 
halto durante pandemia y e punto aki 
tambe lo wordo treci na mesa durante 
e reunion. 


Encuentro topico educacion 
Prome Minister tambe a wordo invita pa 
atende den nomber di Reino e cumbre 
riba educacion. Esaki ta un encuentro 
di Nacionnan Uni cu diferente paisnan 
pa analisa e retonan nobo cu tin riba 
tereno di educacion en general den 
desaroyo di e paisnan despues di 
Covid. Prome Minister lo hiba palabra 
durante e cumbre aki y lo trece dilanti 
con Aruba ta atendiendo cu e retonan 
aki. 


Igualdad di Genero 
Prome Minister lo reuni tambe cu UN 
Women cu ta un agencia di Nacionnan 
Uni cu ta yudando Aruba cu e “gender 
policy”, cu ta e maneho riba derecho di 
hende muhe na Aruba. 
Pa cu e tema aki, lo tin algun confer- 
encia organisa na unda Prome Minister 
lo hiba palabra y lo mira si por haya 
fondo pa yuda Aruba atende cu e tema 
aki na un forma mas eficiente. 


Tur hende a wordo afecta durante e 


pandemia di Covid19 pero e muchanan, 
e grandinan y e hende muhenan ta 
esnan cu mas a wordo afecta. Pa e 
motibo aki ta considera importante 
pa para keto na e rol di hende muhe 
den sociedad evitando asina di core e 
riesgo cu nan lo keda aun mas atras 
den desaroyo, perdiendo asina e lucha 
y sacrificio di e hende muhenan di 
generacionnan anterior. 


Relacionnan exterior 
Otro reunion cu Prome Minister lo 
atende ta esun cu “State Department”, 
cu ta e departamento cu ta atende cu 
relacionnan exterior. Durante e reunion 
aki lo toca e tema di Venezuela, e rafi- 
naderia y otro temanan importante. 


Por ultimo, Prome Minister tambe a 
wordo invita pa Clinton Foundation cu 
ta un fundacion di e ex presidente di 


Merca Bill Clinton, di Hillary y Chelsea 
Clinton, cu a hiba palabra den un 
encuentro ora ta trata di resiliencia. 


Esaki ta algun di e reunionnan y encuen- 
tronan pa e siman aki na New York. Mas 
den transcurso di siman Prome Minister 
lo duna un relato extenso riba cada un 
reunion y e logronan di e reunionnan 
aki pa pais Aruba. 


Prome Minister Evelyn Wever-Croes ta atende 
apertura di Asamblea General di Nacionnan Uni 


10 


AWEMainta 
Suceso 
Diamars, 20 September 2022 


D 
ialuna merdia varios unidad di polis a bay 
EPB school situa na Hato, unda cu lo tawata 
tin un pelea hopi grandi. 
Ariba un video cu a circula rond riba Social Media, 
por a mira con un grupo di hoben a haya ta bon 
pa bati 1 hoben. Hopi golpi a cay, y manera e 
hoben a haya un chens, e la cora pa su bida. 
Manera semper ningun hende sa kico a pasa y 
tampoco lo bisa autoridad despues. 
Varios detencion a cay, entre nan 2 dama hoben. 
No oficial, parce cu 5 detencion a cay. 
Lo tawata tin tiramento di piedra y falta respet 
pa autoridad. 
Dos transport wagen a presenta pa hiba e 
muchanan aki warda di polis, unda cu lo mester 
yama nan mayornan. Polis tambe a papia seria- 
mente cu nan. 


Polis a detene varios mucha 


Pelea formal di muchanan altura di EPB Hato 

AWEMainta 
Suceso 
Diamars, 20 September 2022 


D 
iadomingo anochi pa mas o 
menos 9’or a sosode un ac- 
cidente frontal ariba e caminda 
di Shaba. 
Na prome instante no tawata 
sigur si tawata tin hende herida. 
Mirando cu ta cerca di warda di 
polis den algun minuut polis a 
yega y ta constata cu un dama 
lo ta levemente herida, momento 
cu e airbag di su auto a bula. 
E tawata keha di poco dolor na 
pecho. 
E autonan envolvi tawata un Kia 
Picanto y un Toyota Vitz. 
Pa un of otro motibo e Vitz lo a 
kita bay na su man robes y dal e 
Kia Picanto y debi na e impacto 
duro e airbag di e Kia a sali y dal 
e dama. 
Na yegada di Ambulance e 
Paramediconan a controla e 
dama na e sitio mes. Polis di 
trafico a presenta y atende cu e 
accidente unda tur cos tawata na 
ordo. 


Takelwagen si mester a yega pa 
bay cu of move e autonan for di 
caminda. 


D 
iadomingo anochi pasa di 8’or polis y brand- 
weer a bay Jan Flemming, unda cu lo tawata tin 
un auto na candela. 
Polis cu a yega prome na e sitio berdad a constata 
un auto staciona dilanti un cas y cu esaki tawata 
kimando. 
Na yegada di Brandweer bomberonan a drenta accion 
pagando e candela y evitando e expande mirando cu 
e ta cerca di un cura di cas. 
Na final e bomberonan ta esnan cu a nota algo cu 
lo a inicia e candela, pues ta mustra den direccion 
intencional. Pues cu e auto lo a wordo cendi. 


Aparentemente a kima auto intencionalmente 


Dama levemente herida den 
accidente ariba caminda di Shaba 

AWEMainta 
Politica 
Diamars, 20 September 2022 


H 
istoria di señora Evelyn ta mustra un politico cu ta sigui 
e mesun trayectoria cu nos ta mira den pasado di MEP 
y un sin fin di partidonan chikito: oportunismo. Un politico 
cu no tin ningun idea con e por yuda Aruba progresa, ta uza 
e topiconan cu na e momento ta mustra oportuno, manera 
abuso di mucha. Como cu ni Evelyn ni MEP tabatin idea pro- 
pio pa cu problemanan social na Aruba, a practicamente en- 
trega maneho social den man di señora Glenda Hernandez. 
Otro ehempel ta e topico di integridad cu a bira popular cu 
e investigacion riba minister Paul Croes. Esaki a impulsa e 
retorica di señora Evelyn y su apoyo na Armand Hessels cu 
entre otro a haya miles di florin pa supuestamente promove 
integridad. Awe Armand ta cuchicuchi cu Evelyn y e no ta 
cuestiona e falta di integridad di e gabinete actual. Como 
cu señora Evelyn ni MEP tabatin idea propio riba integridad 
a busca entre otro señor Arie Swaen pa encabesa Commis- 
sie Corporate Governance pa tira santo den wowo di Pueb- 
lo. Mientras cu a mercadea integridad, señora Evelyn hun- 
to cu su partido y simpatisantenan a uza mentira pa purba 
despista Pueblo di violacionnan di integridad y mal maneho 
financiero. A uza mercadeo pa bende un Bureau Integriteit 
Aruba cu obviamente ta incapaz pa para fechorianan mane- 
ra e nepotismo miyonario cu ta enrikece bufete di señora 
Evelyn su tata, cu ta enrikece sua, primo, acto-primo etc. 
Esaki ta yama netwerkcorruptie. Tanto MEP y RAIZ ta papia 
di integridad pero no ta para e conflicto di interes di Endy 
Croes cu na mes momento cu e ta contrapartida di Funda- 
cion Lotto pa Deporte den un caso miyonario ta bira minis- 
ter di Deporte cu ta responsabel pa Fundacion Lotto pa De- 
porte. 


Riba area financiero-economico no ta diferente. A hiba un 
campaña riba “Mega Debe” sin tin ningun vision propio con 
pa mehora e economia di Pais Aruba. Ora realidad a gara 
señora Evelyn di sorpresa, e no por a haci nada otro cu 
sigui e solucion facil: medida, medida y mas medida pa saca 
placa for di cartera di Pueblo, manera e 12.5% recorte riba 
salario di ambtenaar y sector semi-publico, aumento di prijs 
di awa y coriente, eigen bijdrage den cuido, introduccion di 
LNT y BTW. Hasta CAft y Hulanda a cuminsa cansa di e falta 
di vision aki, mientras gastonan di gobierno ta sigui subi y 
subi cu miyones… 


Historia di Mike ta completamente diferente, pasobra Mike 
a sigui un trayecto particular: un idealismo sincero. Mike a 
desaroya un conviccion profundo cu mester subraya e dign- 


idad di cada ser humano. El a resumi e idea aki den e lema: 
felicidad den cada hogar. E ideal aki ta hiba na e conclusion 
cu dialogo mester ta base pa tur decision importante den 
nos Pais. P’esey tabata mas cu logico cu Mike a promove 
dialogo social durante su gobernacion. E dialogo aki a 
permiti Gabinete Mike Eman pa por a tuma varios decision 
dificil pero necesario cu aprobacion y colaboracion di gremi- 
onan comercial y sindical. E mesun vision aki a conduci na 
un esfuerso grandi pa reconstrui y renoba nos Pais na un 
manera cu ta enrikece cada ciudadano den cada bario na 
Aruba. Proyectonan manera Linear Park, Green Corridor y 
Watty Vos Boulevard ta expresa claramente e idea cu infra- 
structura no ta solamente pa esun cu tin un auto: e ta pa 
eleva esun cu kier cana y core bicicleta tambe. Riba area 
economico e idealismo di Mike a conduci na un esfuerso 
grandi pa aumenta poder di compra pa tur. 
Esey ta demostra cu Mike ta worry cu e ciudadano. Mike si 
ta compronde cu ora un famia tin suficiente pa por come 
y bebe bon, pa paña y articulonan di scol, e famia ey por 
haci compra y asina beneficia e tienda, e supermercado, e 
contratista, e accountant y henter comercio na Aruba. Ta bon 
pa tur cu ta critica Mike corda cu ta cada hogar ta impulsa 
nos economia y cu p’esey Mike su esfuersonan mester ser 
recorda: reduccion di BBO, introduccion di kindertoeslag 
y di reparatietoeslag, aumento di onderstand, indexering, 
aumento di bashi-premie y gelijk bedrag, reduccion di tarifa 
di awa, reduccion di tarifa di coriente, extra ouderenaftrek, 
gehandicapten toeslag, studieleningenaftrek y mucho mas. 
Awe bo por mira e diferencia entre Mike cu Evelyn. No tin 
duda: Mike a traha pa Pueblo y Evelyn ta traha pa Friends 
and Family. 


mr. dr. Ryçond R. Santos do Nascimento (AVP): 


E diferencia di mentalidad entre Mike y Evelyn: 
Hechonan ta papia pa nan mes 


13 


AWEMainta 
Politica 
Diamars, 20 September 2022 


A 
ña 2022 sigur te aworaki a wordo marca di ta un aña den 
cual gobierno a enfrenta masha hopi reto mes. Apesar di 
esaki, gobierno a cuminsa publica diferente noticianan y de- 
saroyonan positivo cu ta demostrando cu poco poco Aruba ta 
recuperando di e pandemia y ta stabilisando su mes atrobe. 


E noticianan aki ta creando speransa, paz y trankilidad atrobe 
den nos comunidad, cu ta mirando con e progreso stabiel aki 
ta desaroyando su mes den diferente forma. Nos hotelnan 
ta bastante yen y turismo ta creciendo tur luna den forma 
record. Pa conscientisa pueblo riba e puntonan di progreso 
stabiel di nos pais mi ta menciona algun akinan; 


• For di April 2022, tur luna nos turismo tabata tin cifranan 
di recuperacion mas halto cu 2019, cu tabata e aña record 
di nos turismo. E recuperacion di mayoria luna tabata 
entre 103%-105%! 
• Banco Central di Aruba a publica den Augustus 2022 cu 
nos economia a crece cu 16.2% den e prome kwartaal di 
2022. 
• Aumento di 3% pa pensionadonan cu e posibilidad di 
aumenta esaki pa December 2022. E prome biaha cu 
Gabinete Wever-Croes a aumenta pensioen tabata na 
2019 cu 4.2%. Total pensioen a subi 7.2% den apenas 5 
aña. 
• Desempleo a baha drasticamente y tin hopi empleonan 
disponibel atrobe den tur sectornan. 
• Loonbelasting a baha desde 2021 pa yuda e poder di 
compra di nos ciudadanonan. 


• Gobierno a logra baha e deficit di 2022 di 227 miyon pa 
148 miyon cu e posibilidad di por baha esaki mas si e 
economia sigui crece. 
• Gobierno a entrega presupuesto 2023 pa prome biaha 
na tempo despues di 15 aña. Ademas gobierno a logra di 
baha e deficit di 1028 miyon florin pa 25 miyon den tres 
aña di tempo! (2019-2022) 
• A kita Eigen Bijdrage cu tabata exigencia di CAFT cu lo 
a costa cartera di pueblo, y a introduci un idea innova- 
tivo den su luga cu ta produci e finanza cu eigen bijdrage 
mester a genera. 
• A aloca 600mil florin pa yuda kita adictonan ambulante for 
di caya, duna nan cuido y tratamiento. 
• 400mil florin pa proyectonan di innovacion pa scolnan. 
Tur scol por inscribi pa e EDUTECH FUND. 
• A cumpli cu e pagamento bek di 5% na ambtenaarnan. 
• Brandweer a haya inversion grandi pa trucknan y ekip- 
onan nobo. 
• Stichting FMAA y SPD a haya inversion y lo traha hunto 
den un edificio como stichting HUNTO. 
• Gobierno combatiendo abuso sexual di mucha a introduci 
e programa pa muchanan di “Mi Mes Un Heroe.” 


Esakinan ta algun di e logronan di e Gabinete Wever Croes-II. 
Ora cu cosnan no ta bay na ordo, sigur como parlamentario lo 
mi cuestiona y lo critica esakinan. Sinembargo tambe ora cu 
cosnan ta wordo haci bon mester duna credito na gobierno 
pa su trabaonan excelente cu ta trece stabilidad y progreso 
pa pueblo. 


Parlamentario Marco Berlis (MEP): 
Despues di un 
aña gobierno 
a demostra 
stabilidad y 
progreso! 


Gobierno ta mustrando cu logronan 
importante cu Aruba ta riba 
caminda stabiel di recuperacion! 

AWEMainta 
Comunidad 
Diamars, 20 September 2022 


R 
ecientemente a tuma luga un ocasion hopi spe- 
cial. Prome Minister tabatin e honor pa efectua 
e traspaso di yabi di e proyecto “Refugio Social”. 
Ta trata di un proyecto cu a wordo financia door di 
fondonan cu Hulanda a pone disponibel den cuadro 
di crisis di Venezuela. Prome Minister ta gradici e 
organisacionnan Bureau Rampenbestrijding, Fun- 
dacion Refugio Social y CEDE Aruba pa a coordina 
e proyecto aki. Particularmente CEDE Aruba cu a 
aplica pa e fondonan. 


Premier Wever - Croes a splica cu Fundacion Refugio 
Social ta encarga cu e necesidad cu lo prefera 
cu no tin mester di dje na Aruba. Sinembargo 
circunstancianan a demostra cu e necesidad t’ey. 
Consecuentemente, a percura pa por brinda na 
hende homber cu tin e necesidad, un dak riba nan 
cabes. Aruba ya tin shelter pa hende muhe y awor 
tin shelter pa hende homber tambe. CEDE Aruba 
cu a maneha e proceso di fondo di e proyecto, a 
informa cu siguientemente lo busca fondo pa e 
decoracion ‘inrichting’ di e shelter. 


Prome Minister a termina deseando Fundacion 
Refugio Social hopi exito cu e trabou cu tin y ta 
gradici tur organisacion envolvi cu a haci esaki e 
shelter pa hende homber un realidad. 


Finalmente Aruba tin un 
shelter pa hende homber 

AWEMainta 
Comunidad 
Diamars, 20 September 2022 


D 
epartamento di Enseñansa Aruba (DEA), seccion exa- 
men, ta informa cu inscripcion pa Landsexamen MAVO, 
HAVO y VWO pa aña 2022 -2023 ta habri te cu 12 october 
2022. 


Ken por participa? 
Landsexamen ta brinda e oportunidad pa haal un diploma di 
MAVO, HAVO of VWO na un manera flexibel. 
Un “landsexamen” ta igual na e examen di un scol secundario 
y un diploma di landsexamen MAVO, HAVO of VWO tin e 
mesun balor cu e diploma obteni via un scol secundario. 
Landsexamen ta aplica e mesun exigencianan pa examen 
(exameneisen) y e mesun “schriftelijke centrale examens”. 
Esnan cu no ta bishita scol secundario (mas) pero cu ainda 
kier haal nan diploma, como tambe esnan cu kier haal certi- 
ficado pa un of mas materia (vak) specifico por inscribi pa 
participa na Landsexamen. Esnan cu scoge pa participa na 
landsexamen no ta obliga pa haci examen den tur materia 
pareu. Bo por scoge pa haci examen y haal “deelcertificaten” 
pa un (1) of mas materia durante diferente aña escolar. Cada 
candidato tin maximo 10 aña pa haal su diploma via land- 
sexamen. 


Riba nos website ea.aw riba e pagina di Landsexamen por 
haya mas informacion di e similaridad y e diferencianan 
entre Landsexamen y scol secundario. 


Con pa inscribi? 
Pa inscribi mester yena formulario digital di inscripcion cu 
ta riba nos website www.ea.aw. Aki tambe lo mester upload 
un extracto di registro civil (afl. 5,-) cu no ta mas bieu cu 6 
luna. 


Mas informacion 
Pa tur informacion tocante Landsexamen mester down- 
load e “Informatiebrochure Landsexamen 2023” for di nos 
website. Bay na www.ea.aw y riba e pagina principal busca 
Landsexamen na letter (L) den e alfabet menu. 


DEN HAAG – Na Pulchri Studio a tuma luga un recep- 
cion di despedida pa Henk Brons como Director-General di 
Relacionnan di Reino na e ministerio di Asuntonan Interno 
y Relacionnan di Reino (BZK). Entre e invitadonan tambe 
tabata presente Minister Plenipotenciario Suplente di Aruba 


mr. Ady Thijsen. Na e ocasion aki sr. Thijsen a gradici sr. 
Brons – den nomber di Gobierno di Aruba – pa e coopera- 
cion brinda durante cu e tabata director na BZK. 
E programa a consisti di presentacion di e buki “Ongemak” 
skirbi door di Gert Oostindie y Wouter Veenendaal, sigui pa 
un discusion cu participacion di Ank Bijleveld, André Bosman, 
Francio Guadeloupe, Valika Smeulders y Glenn Thodé. 


Henk Brons a cuminsa 43 aña pasa como redactor politico 
pa e corant “Het vrije Volk”. Su carera como ambtenaar a 
cuminsa como director di Voorlichting pa e ministerio di 
Enseñansa pa despues pasa pa RVD, cu ta e buro di infor- 
macion di Gobierno di Hulanda. Desde 2015 Henk Brons a 
ocupa e funcion di Representante di Hulanda pa Curaçao, 
St. Maarten y Aruba. Tres aña despues e ta keda nombra 
como Director-General pa Relacionnan di Reino na e minis- 
terio di BZK. 


Minister Thijsen presente na 
recepcion pa despedida di Henk Brons 


Photo by: Nico van der Ven. 


Inscribi awo pa 
Landsexamen 2023 

AWEMainta 
Comunidad 
Diamars, 20 September 2022 


R 
iba 17 di september Fundacion SIKI a tene un evento 
gratis na Cas di Cultura titula Seminario y Debate: Sig- 
uridad y Derecho di Pashent 2022. E evento aki a consis- 
ti di dos parti. E prome parti tawata un ora den cual 3 char- 
la conciso a wordo duna. E topiconan tawata e Derecho di 
pashent riba siguridad, sigui pa e siguridad di remedi garan- 
tisa door di Botica y finalmente salud mental na Aruba. E di 
dos parti tawata un debate entre profesionalnan den cuido 
riba e tema di siguridad di remedi y derecho di pashent. Or- 
ganisacionnan cu a participa na e seminario y debate tawa- 
ta: HAVA, HOH, ODEA, Imsan, AZV, IVA, VAA y Cliëntenraad 
Respaldo. 


Exito grandi 
E evento a resulta un exito grandi. Publico presente a duna 
comentario cu e evento tawata uno hopi bon organisa y cu 
informacion sumamente interesante pa pashent. Durante e 
ronda di pregunta por a mira hopi interes y varios persona a 
bay dilanti cu hopi pregunta. Publico por a scucha retonan 
practico den cuido di salud. E oradornan y debatistanan 
tambe a haya e oportunidad pa splica detayadamente kico 
nan ta haci tur dia pa sigura un bon cuido. Durante e debate 
a demostra cu nan tambe ta enfrenta retonan y tin na pecho 
pa sigui mehora e cuido mas cu ta posibel. Tin hopi interes 
di tanto publico como e sector di salud pa mas eventonan 
similar. 


Comunicacion 
Loke a resalta ta cu comunicacion entre tur partido den 
salud ta un di e prioridadnan cu mester traha riba dje. Esaki 
ta mehora e siguridad di remedi y tratamento. Comunicacion 
pa cu pashent tambe ta rekeri un sosten mas structural y 
tambe campañanan pa e pashent por sa mihor kico e por 
spera di cuido. Un di e posibel solucionnan den esaki ta un 
miho infrastructura pa intercambia data. 


E pashent central 
E mensahe principal di e evento ta, cu conforme e yamada 
di World Health Organization, mester mehora e siguridad 
door di pone e pashent central. E cifranan ta mustra cu 
mester traha riba esaki den tur pais y cu mester reconoce 
e siguridad di pashent como un derecho humano cu mester 
wordo regla den ley adecuadamente. Hopi importante ta 
pa compila e experiencia di pashentnan pa sigui mehora e 
cuido riba nivel individual y riba maneho di e pais. Como tal 
Fundacion SIKI a anuncia cu e ta lansa e prome Plataforma: 
Pashentnan di Aruba. Esaki ta pa bira e prome organisacion 
pa representa e pashentnan di Aruba. 


Seminario y Debate: 


Siguridad y Derecho di Pashent 
Siguridad y Derecho di Pashent 

AWEMainta 
Comunidad 
Diamars, 20 September 2022 


S 
iman pasa riba diamars 13 y diaranson 14 di september 
2022 a tuma diferente reunion pa sector di salud publi- 
co coordina pa Caribbean Public Health Agency (CARPHA) 
na Kingston, Jamaica. 
Durante esaki e representantenan di Departamento di Salud 
Publico (DVG) a atende reunion anual dedica na control di 
criadero, malesanan cronico y comunicacion. Den comuni- 
cacion e reunion anual di Regional Health Communication 
Network (RHCN) diferente isla a wordo acerca pa duna 
presentacion di nan isla. Aruba sigur no a keda afo y seccion 
promocion di salud a duna un presentacion na e otro islanan 
den e area covid-19 y a comparti mensahenan di campa- 
ñanan di Aruba y e progreso di e pais. 
CARPHA kier logra cu cada isla como miembro, pa hunto 
duna otro sosten pa crecemento den promocion di salud 
y comunicacion den casonan di emergencia den futuro. E 
meta esencial pa educa representantenan, y duna otro 
ayudo tecnico pa asisti den coordinacion y forma plannan 


den mobilisa cada isla como miembro. E reunionnan a 
finalisa cu e lansamento di “Caribbean moves initiative” na 
Emanicipation Park na Kingston. 
Salud Publico lo sigui lucha den area di prevencion pa yuda 
nos comunidad mehora su estado di salud pa nos comun- 
idad. 


Representantenan di DVG a atende reunion di 
CARPHA den nomber di gobierno na Jamaica 


B 
iblioteca Nacional Aruba ta presenta un exposicion di 
un grupo di Artesano, Artista, Diseñador grafico y foto- 
grafonan den su Sala di Exposicion for di dia 20 di septem- 
ber. Esaki ta habri henter dia pa publico pa 3 siman largo y 
entrada ta gratis. 


E grupo ta presenta diferente obra den color primario, geel. E 
coleccion di obra ta uno diverso den tipo di obra, tin cuadra, 
potret, arte digital, obra di mozaiek y assemblage. E grupo 


di artista ta trece hunto un coleccion bunita pa wak, alegre 
y unico. Apertura ta diaranson awor di 5or pa 7or. 


Line-up: Ad Rekkers, Carmen Tujeehut, Esther Jones, 
Gina Jie-Sam-Foek, Gwen Jie-Sam-Foek, Ilse Knijn, Janine 
Flanegin, Joshua Valbuena, Kat Uribe, Nimia Geerman, 
Paul Wong, Robby Solognier, Love4Art Studio: Brigitte 
Boekhoudt, Diana Hopman-Betjes, Dina Leggers, Genevieve 
Wientjes, Roelie Groenewegen. 


Exposicion Primary colors na biblioteca 

G 
ustosamente MANA (Museo Ar- 
queologico Nacional Aruba) ta ex- 
tende un invitacion special na tur inte- 
resado di arkeologia y historia di Aru- 
ba pa participa na e webinar mencio- 
na, cu lo tuma luga dia 29 di september 
cuminsando pa 2or di merdia. E lec- 
tura digital ta tocante DNA antiguo, cu 
ta material di “cromosoma” saca di re- 
stonan arkeologico. E tecnica pa saca 
DNA antiguo a revoluciona e ramo di 
arkeologia y a resulta den perspectiv- 
anan nobo riba historia di humanidad y 
riba historia di nos famianan. 


Recobra DNA Antiguo den regionnan 
tropical ta un reto grandi. E clima calor 
y humedo ta acelera procesonan kimico 
cu ta fragmenta e material genetico y 
ta haci dificil pa saca esaki. 


Durante e ultimo cuater aña, un combi- 
nacion di metodonan nobo a yuda 
surpasa e dificultadnan indica. Dos 
estudio genetico a ser haci riba gran 
escala y publica na 2020. Nan ta sostene 
teorianan den arkeologia di Caribe cu 


ta revela e distincion genetico entre e 
Periodo Arcaico (prome habitantenan) 
y Periodo Ceramico. Tambe a descubri 
conexionnan genetico entre hendenan 
y islanan di Caribe. 


E webinar ta un introduccion di DNA 
antiguo y su retonan specialmente 
den region tropical. Lo elabora riba e 
metodonan uza pa supera e retonan 
y e resultadonan logra den ultimo 
añanan. Sinembargo tin hopi pregunta 
pa contesta… 


Muestranan di sitionan arkeologico 
di Aruba ta ser investiga actualmente 
pa yena e bashinan constata. Durante 
e lectura digital lo duna un resumen 
general di e resultadonan di conserva- 
cion di e materialnan genetico arkeo- 
logico di Aruba. Ademas lo indica cua 
muestranan lo sigui ser studia den un 
analisis genomico (di parnan di cromo- 
soma) mas amplio. E estudio ultimo 
menciona ta dirigi riba e diversidad 
genetico di Aruba durante su historia 
y ta investiga su conexionnan cu otro 
islanan den Caribe y tera firme di Sur 
America. Den e estudionan aki colab- 
oracion cu arkeologonan Arubano ta 
instrumental. 


E lectura digital aki ta pa lanta interes 
di publico general y pa haya mihor 
bista riba nan preguntanan relaciona 
cu historia humano antiguo di Aruba y 
Caribe. E lo ta na Ingles y ta na encargo 
di dr. Kathrin Nägele, cu ta un investi- 
gado post-doctorado na Instituto Max 
Planck pa Antropologia Evolucionario 
na Leipzig-Alemania. Dr. Nägele ta 
concentra riba historia di poblamento 
di Caribe y Gran Caribe. Durante su 
investigacion pa doctorado/PhD na 
Instituto Max Planck pa Ciencia di 


Historia Humano, e la bira experto 
den colecta DNA di regionnan cu poco 
preservacion di material genetico. E 
ta uza su conocemento y experticio 
den regionnan tropical, cu enfoke riba 
Caribe y Oceano Pacifico. For di su 
estudio pa biologo marino e la desa- 
roya su punto di bista cu oceanonan 
ta conectornan y no barera. Entrante 
januari 2023 dr. Nägele lo dirigi su 
propio grupo di trabou cu ta enfoca riba 
poblamento di Caribe for di perspec- 
tiva di arkeologia genetico. 


E lectura digital “Ancient DNA and the 
genetic history of the Caribbean” ta 
riba 29 di september awor, di 14.00 – 
16:00 ora di Aruba. 


Pa participa conecta via: 
Join Zoom Meeting 
https://universiteitleiden.zoom.us/j/6 
7443822977?pwd=d0hBaEhkY1FqVT 
FLM1hIVFZuVi9wZz09 
Meeting ID: 674 4382 2977 
Passcode: Q3c%1Uj7 


Invitacion pa WEBINAR UNICO: 


DNA Antiguo y historia genetico di 
Caribe cu dr. Katrin Nägele di Alemania 

WILLEMSTAD - Gobierno ta persisti 
pa actua inhusto contra empleadonan 
publico y ta mantene recuperacion 
di recorte di 12,5% casa na e ley di 
normalisacion di topinkomen. Riba 19 
di april 2022 Parlamento di Corsou ta 
trata e ley di ‘normalisacion di topink- 
omen’. Mientras tanto tur sindicato 
cu tin representacion di trahadonan 
di gobierno ta bati nan cabes contra 
muraya contra e posicion hostina di 
Pik Pisas cu si no complace señora van 
Hufelen, e ta laga parlamento pasa e 
ley y horca ambtenaarnan numa. 
Esaki a lanta cerca diferente hende 
y organisacion pregunta na Partido 
Innovacion Nacional (PIN) riba e 
aspectonan constitucional mara na e 
casamento di e recorte di 12,5 % for di 
entrada di sirbidonan publico. 
PIN a dicidi di contesta esakinan publi- 
camente. Gobierno di Reino su autor- 
idad ta limita na e asuntonan menciona 
den Statuut basa riba Statuut pa Reino 
Hulandes, e asuntonan di Reino basica- 
mente ta limita na defensa, relacionnan 
exterior, nos nacionalidad Hulandes, 
garantia di e derechonan fundamental, 
bon gobernacion y siguridad hudicial. 
Ademas Reino por schors y destrui un 
decision of ley cu ta contra tratadonan 
internacional of leinan di Reino. 


Tambe Reino por tuma un medida di 
alto supervision den caso di fayonan 
grandi den ehecucion di nos respon- 
sabilidad gubernamental ya cu asunto 
di compensacion di trahadonan publico 
no ta menciona den Statuut como un 
asunto di Reino, Reino no tin ningun 
autoridad pa mara e pagamento bek di 
e 12,5% di recorte unilateralmente na 
e ley di topinkomens. 
Gobierno Hulandes tampoco no por 
dicidi riba asuntonan interno di Corsou 
Reino ta consisti di 4 pais, Hulanda, 
Corsou, Aruba y Sint Maarten, cu riba 
un base di igualdad a forma un Reino. 
Cada pais tin su propio gobierno y 
parlamento. Reino tin su mes conseho 
di minister di Reino. Niun di e 5 gobi- 
erno por drenta autoridad di otro. 
Eroneamente secretario di estado sra. 


Van Huffelen ta pretende di unilateral- 
mente por casa e ley ‘Landsverordening 
inkorting arbeidsvoorwaarden 2020’ 
cu e ‘ley di normalisacion di topinko- 
mens’ 
For di e decision di conseho di minister 
di Reino di 24 di juni 2022 y un carta 
di sra. Van Hufflen di mes fecha dirigi 
na Eerste y Tweede Kamer di Hulanda, 
por constata cu Conseho di Minister 
di Reino a tuma un posicion sin base 
y pretende cu e por mara unilateral- 
mente condicionnan na e kitamento di 
e recorte riba entradanan di trahado. 
Ta logico cu durante di e temporada 
cu un pais mes no por paga gastonan 
coriente, tur hende tin di sacrifica y 
baha nan salario. 
Esaki a sosode den sector priva tambe. 
Ma na momento sinembargo cu no 
tin falta di cen cash, e doño di trabou 
mester paga su trahadonan normal 
segun condicionnan laboral palabra. 
P’esey na momento cu gobierno di 
Corsou como doño di trabou no mester 
fia cen pa gastonan coriente, esaki 
contrali na Aruba, e condicion aki cu 
tabata mara na e falta di likides no por 
ta valido mas. Conclusion Gobierno 
mester stop di dundula y cumpli cu ley 
y e mocion di 16 di juni 2022 y duna e 
trahadonan nan entradanan bek. 


WILLEMSTAD – Segun e dia di diado- 
mingo tabata progresa, tabata parce 
cu Corsou tabata canando suavemente 
den direccion di un fin di siman trankil 
pero esey tabata simplemente un 
engaño pasobra tabatin atraco ra-ta- 
tat tras di otro, a haya morto den cura 
di cas na Choloma, tabatin atraco riba 


kantoor di number y pio ainda un atra- 
cado a herida un victima den su cas cu 
un arma blanco. 
Tambe polisnan a tene control grandi 
riba 
Jan 
Noorduynweg 
partiendo 
verbal pa loco y registrando hendenan 
cu tabata hunga rol di ‘kleurenblind’ 
na momento di pasa den luz cora na 
granel. 
Diasabra anochi den careda di mita di 
nuebe dos homber a drenta un kantoor 
di number cu tapacara y ta zwaai 
cu arma exigiendo e caha di placa. E 
siguiente atraco tabata mas cruel ainda 
ya cu tres homber a drenta un cas di 


famia y a lesiona un dje habitantenan 
na su cara cu arma blanco. Central a 
manda Atraco Team pero considerando 
e estado demoralisa di cuerpo policial 
cu tur e scandalnan cu tin den practi- 
camente tur rango, ta reina duda serio 
cu si ta resolve e casonan ey. 
Pero no ta YDK so a bira victima di 
atraco ya cu un turista canando riba 
Pater Euwensweg tambe a pasa den 
e experiencia traumatico aki ora nan 
a kita su cas y su telefon riba dje den 
careda di 2.40’or di marduga. 
Central di polis a haya notificacion di un 
vehiculo na candela na Ser’i Candela. 


Pisas kier despista atencion publico cu pelea di gay contra PNP pero 


Recorte di 12,5% contra no ta asunto di Hulanda! 


Fin di siman na 
Corsou tabata 
parce keto pero 
no tabata 

WILLEMSTAD – Sindicatonan di e trahadonan di compa- 
nianan priva (NV nan) a ricibi informacion adicional riba ley 
cu ta regula e entrada di personanan den funcion halto di 
entidadnan liá na Gobierno di Corsou (Landsverordening 
normering topinkomens Curaçao) dia 16 di september 
2022 na Forti. Di parti di Gobierno tabata presente Minister 
di Finansa sr. Javier Silvania, Minister Ornelio Martina, sr. 
Miguel Jackson di e Ministerio di Finansa y Prome Minister 
sr. Gilmar Pisas. 


E representantenan di e Sindicatonan tabata sr. George 
Hernandez (Presidente ABVO), sra. Judesca Martina 
(Sekretario di Finansa di ABVO), sr. Gregory Wilson 
(Secretario di Organisacion di ABVO), sr. Augusto Martis 
(Presidente di SEU), sra. Ashanti Harris (Tesorero di SEU) y 
sr. Angelo Meyer (Presidente PWFC). 
Di parti Gobierno di Corsou a scucha tur esnan cu tabata 
presente su idea, comentario y preocupacionnan cu ainda 
ta biba pa cu introduccion di e ley aki y despues di parti 


Gobierno di Corsou a duna mas informacion pa asina trece 
mas claridad riba contenido di e lei. E ta obvio cu tur hende 
kier pa e ley bini y Gobierno di Corsou ta haciendo tur 
esfuerso pa e ley keda introduci di un manera responsabel 
y structura. 
Lo sigui duna informacion di e proceso na e Sindicatonan aki 
ora ta rekeri esaki. 


WILLEMSTAD - Un caso civil cu doño di un tereno a 
entama den corte contra su bisiña y cu hues mester a husga 
siman pasa den un pleito entre dos partido a caba den un 
caso maria-porco-sushi pasobra djis pa haci un compara- 
cion, hende cu ta cuminsa caso no por manda Caft di un 
buki como partido sin manda e buki mes. 
Cu oro palabra no por manda un documento como partido 
den un litigio. 
Basicamente e caso ta un guera di bisiña ordinario pero 
civilisa sin tiramento di puña di bario baho pero pagando 
abogado pa busca rason cerca hues. 
Na aña 2018 e Hulandes Europeo Enrico Marinus Van Der 
Meij a lanta un compania di papel cu yama Trust den cual ta 
hinca propiedad di sea placa of inmobilatio manera tereno 
of cas. 
E propiedad cu e la hinca den e trust ta un tereno cu un 
cas riba dje di cual e trust Aditi B.V. te doño y nan bisiña ta 
un pareha cu a lanta un muraya cu ta separa e terenonan 
precies memey. 
December 2020 casa dje bisiña a haya permit pa construi 


un cas pa traha apartamento y camber pa alkiler riba nan 
tereno. 
Pa distingui cu ta trata di dos diferente tereno, e pareha cu 
te traha camber a yena tera dje muraya y a verf esaki. 
Y aki e palo di Neem ta drenta den pantaya pasobra pa traha 
e apartamentonan, nan a laga kita e palo di Neem. 
E doño nobo dje tereno cu e la cumpra na 2018 a reclama cu 
e muraya ta riba su tereno y cu e ta doño awor. Como tal e la 
exigi pa hues ordena e doño dje Trust pa stop di traha riba 
e muraya te dia Kadaster caba di midi e tereno, restaurando 
asina e coriente di awa ora awasero cay. 
Aki hues ta drenta den e caso y a Sali bisa cu e trust no ta 
tin personeria huridico y no ta un sociedad. Ademas e cas 
riba e tereno no ta di dje so pasobra e ta di dje cu su casa y 
cualke decision cu e dicta contra Enrico van der Meij no ta 
conta pa su casa kende por tira e veredicto di hues en baki 
sushi sin consecuencia. 
Hues no a mira urgencia dje caso pa trata como huicio 
sumario. 
Di manera cu di un banda un banda un dje litigantenan ta 
pidi pa basha e muraya abou y ranca e raisnan pero ningun 
dje argumentonan no ta valido y no ta causa molester. 
Na final hues a dicidi cu esun cu a cuminsa e caso pasobra 
e muraya tin cu paga gastonan dje proceso. 


Pisas a splica sindicatonan net net nada riba 
ley di Normering Topinkomens 


Sindicatonan di trahadonan di companianan priva a ricibi informacion 
ADICIONAL riba e ley di “NORMERING topinkomens” cerca gobierno 


Bisiña nobo a drenta laga basha 
palo di ‘Neem’ abou sin permit 

Fortaleza Pa Famia 


COMUNICACION entre y mayor y yiu ta trece compro- 
ndemento, confiansa y respet. 
Durante e temporada di Covid, comunicacion tabata 
dificil, hopi hende cu miedo di yega cerca otro, nos no 
por lubida, con nos mester a mantene distancia, shelter 
in place, toque de queda, laba man, etc. 
Un temporada di separacion personal cu, hende den 
cuarentena, y hopi famia separa. 


Pero awor e tempo a pasa, y nos tur ta mirando dia pa dia 
con e comunicacion entre mayor y yiu ta bay atras , tin un 
falta di comunicacion grandi den famia. 


No ta facil ora un mayor perde comunicacion personal 
cu su yiu, ora asunto yega asina leu cu mayor y yiu no ta 
papia cu otro, no ta importa si e yiu ta menor, mayor, of 
casa y ta biba riba su mes, tur falta di comunicacion entre 
mayor y yiu ta doloroso. 


Un parti nan mas importante den nos bida ta nos comu- 
nicacion, y aunke tin asina tanto medio pa comunica cu 
otro, e comunicacion personal ta esun mas importante. 
(Proverbionan 19:20) 


Bo por regala bo yiu tur tipo di telefon, tur tipo di laptop, 
pero bo mester tin comunicacion personal cu bo yiu, 
comunicacion via app, whatsapp y messenger, no ta efec- 
tivo, manera ora bo sinta papia cu bo yiu. 


P’esey mas lihe nos logra resolve cualkier, confrontacion, 
of hasta pleito cu nos yiunan, ta cumbini tur dos banda, y 
no laga nos orguyo domina nos. 


E relacion familiar entre mayor y yiu ta algo cu nos mester 
balora constantemente, conserva y mantene den oracion. 


Un relacion kibra entre mayor y yiu ta produci rebeldia 
cerca e mucha, y dolor pa e mayor, pasobra e mayor ta 
responsabel pa busca tur manera pa drecha e relacion, 
pa splica e yiu cu no ta bon pa entre mayor cu yiu tin 
confrontacion, pasobra amor mester prevalece. 


Si tin un cos cu nos mester pone atencion na dje ta esaki, 
nos tin cu stop di tira bista pafo di cas y cuminda drecha 
nos relacion familiar den cas. 
Pasobra ora nos ta tarda pa pordona ,tarda pa arepenti, 


tarda pa coregi, nos ta demostra cu nos como mayor tin 
falta di amor y responsabilidad, pasobra nos ta tarda pa 
cumpli cu nos deber sagrado (Efesionan 6:4). 


Un trampa masha conoci cu diabel ta uza cu hobennan ta 
di hinca den nan cabes cu nan mayornan no ta stima nan, 
p’esey nos como mayor mester ta masha atento pa no 
laga ningun porta habri pa e enemigo por drenta. 
( Salmo 133) 


Y Dios den su inmenso amor ta mustra nos con nos mester 
stima. 1 Juan 4:20 : Si un hende ta bisa e ta stima Dios y 
e ta odia su ruman e ta un gañado, pasobra esun cu no 
ta stima su ruman cu e a mira,no por stima Dios, kende e 
no a mira. 


E atencion cu nos mester pone pa nos yiunan, no ta pa 
malcria nan, pero pa evita cu e enemigo ta horta nan for 
di nos den nos mes cas, pa motibo di nos negligencia 
como mayor y nos falta di comunicacion. 


Evita di interoga bo yiu, y cuminsa dialoga cu bo yiu, lag’e 
participa activamente den tur cos cu bo ta haci, y asina 
tambe boso por haci oracion hunto, pasobra como mayor 
abo ta prome yama pa duna bo yiu formacion spiritual, y 
bon ehempel.. 


E amistad, confiansa y respet entre mayor y yiu ta di gran 
balor. 


Sinceramente, Pastor Marcel Balootje 


E comunicacion entre mayor y yiu 

R 
everendo 
Pastoor 
Jozef Pelc y Reverendo 
Diacono Michael Nicolaas 
di Parokia Birgen di Fati- 
ma Dakota hunto cu gru- 
po di nobena San Miguel 
Arcangel ta invita tur de- 
boto, parokiano y pueblo 
di Aruba na nobena di San 
Miguel Arcangel cumin- 
sando diamars, 20 di Sep- 
tember pa 6’or y 15 di at- 
ardi na misa Birgen di Fatima Dakota. Tur dia e 
nobena lo ta pa 6’or y 15 di atardi. Diadomingo 
25 di September nobena ta cuminsa pa 5’or y 15 
di atardi. Fiesta di San Miguel y e otro Arcangel- 
nan, Gabriel y Rafael lo ta diahuebs 29 di Sep- 
tember pa 8’or di mainta cu un Santo Sacrificio 
di misa na Birgen di Fatima Dakota. 


Exodo 23; 20-23: 
“ Señor ta bisa: Mi ta manda un angel boso 
dilanti pa e proteha boso na caminda y hiba boso 
e luga, cu Mi a prepara pa boso. Percura tende 
di dje. 
No lanta contra dje, pasobra e lo no pordona 
boso rebeldia. Den dje MI mes ta presente. Ma si 
boso tende bon di dje y haci tur loke Mi bisa, lo 
Mi ta enemigo di boso enemigonan y adversario 
di boso adversarionan.” 


Pidi pa nos 
San Miguel Arcangel 


SCHIPHOL - E problema di cancelacion di vuelo na 
Schiphol no ta afecta companianan di aviacion Hulandes 
so pero companianan stranhero tambe. Tur compania tin 
cu anula vuelonan extra pa y for di Schiphol y no tin bista 
con esey lo bay sosode. E organisacion di biahe di TUI 
ta spera riba resultado di e som cu Schiphol a keda di 
saca prome nan bira cuanto pasahero lo keda afecta. Ta 
un computer coordinador ta dicidi cua compania por haya 
cuanto luga riba rampa pa lanta vuelo. Corendon ta spera 
cu nan no tin cu nenga pasahero na october pero Sunweb 


ta tene curason pa e cantidad di hende cu nan lo tin di 
nenga di biaha. Corendon ta spera cu Schiphol lo aprecia 
loke Corendon a haci pa nan den temponan di berans y 
awor lo recompensa nan cu un trato mas considerando. 
E situacion na Schiphol t’asina caotico cu e director Dick 
Benschop a tuma su retiro pero no ta su falta cu no por 
haya personal pa traha na Hulanda caminda apesar di tur 
crisis, no tin falta di trabou. E crisis ta pa falta di trahado. 


No ta KLM so ta sufri 
dje limitacionnan 
na Schiphol 

Every life is noted and is cherished, 
and nothing loved is ever lost or perished. 


Laga tur loke ta spera mi ta bunita 
Laga tur locual cu mi encontra na caminda ta bunita 
Laga tur locual cu mi laga atras keda bunita y 
Laga esakinan termina den tur buniteza. 
Cado Wever. 


Cu dolor na nos curason, 
nos ta anuncia fayecimento di: 
Christine E. D. C. 
Gamez Galezo 
*28-08-2019 †11-09-2022 


Acto di entiero lo wordo anuncia despues. 


Apocalipsis 21:4 Y les secara toda lagrimas de sus ojos, Y la muerte 
ya no existira, ni habra mas tristeza ni llanto ni dolor. Las cosas 
anteriores han desaparecido. 


Nos ta anuncia fayecimento di: 
Jose F. 
Boissard Araujo 
*21-08-1934 - †10-09-2022 


Na nomber di su: 
Casa: Sra, Dilcia Peguero de Boissard 
Yiu na Aruba: Paloma Boissard 
Nieto na Aruba: Tyrese Milliard 


Yiunan na rep. Dominicana:Belkis Boissard 
Raisa Boissard 
Yulkania Boissard 
Francis Boissard 
Luis alfonso Boissard 
Fidel ernesto Boissard 
Jhonny Boissard 
Jose Collado 


Rumanan na Rep. Dominicana: Mercedez Boissard 
Rafelito Boissard 
Roque Boissard 
Andres Boissard 


Swa: Williams Yepez 


Gregory Burgos, Yvelise Araujo 


Nietos, sobrinos, hijastros y demas Familiares en Rep. DOMINICANA 
Nos disculpa si den nos tristesa nos por a lubida cualquier persona. 


Condolencia lo tuma lugar na Aurora Funeral Home Dialuna 19 di 
September 2022 di 7’or pa 9’or di anochi. 


Acto di Despedida lo tuma lugar na Aurora Funeral Home Diamars 
20 di September 2022 di 2’or pa 4’or di atardi. Cremashon lo tuma 
lugar den seno familiar 


Nos ta lamenta cu despues di entiero nos no ta ricibi bishita di 
condolencia na cas. 


The swirling and shimmering leaf 
Lands softly 
Debbie 


Deborah Ann 
Taylor Williams 
“Debbie” 
29-5-41 - 18-9-22 


Condolences may be offered 
at Aurora Funeral Home on 
Thursday, September 22 from 6 
to 8 PM. Please wear cheerful 
colors. In lieu of flowers, please 
make a donation to your favorite charity. Debbie’s choice 
would be The Donkey Sanctuary or Fundacion pa Nos 
Communidad. A box will be available. 


Cremation will take place privately. 


A Celebration Of Life will be organized at a later date. 


No keda asombrá pa loke Mi ta bisa; pasobra ta yega e ora 
ku tur ku ta morto den graf lo skucha su stem 
Huan 5:28 


Cu dolor na nos curason, 
nos ta participa fayece fayecimento 
di: 


Sra. Angelica A. 
Lampe-Tromp 
Mihor conoci como “Pepe of Angel” 
*02-10-1946 - †18-09-2022 


Acto di despedida lo wordo anuncia despues 


“Señor ta mi wardador, mi’n tin 
falta di nada 
Den cunucu di yerba berde e ta 
ponemi sosega. 
E ta hibami na awa trankil, 
Pa mi bolbe haña forsa”. 
Salmo: 23 


Nos ta anuncia fayecimento di: 


Jaisley Boekhoudt 
*13-11-1987 - †17-09-2022 


Acto di entiero lo wordo anuncia 
despues. 

